《观柯学士手植双柏有感追次西涯韵》
明代·黄佐

双柏亭亭翠成匝，鹓池六月秋萧飒。柯仙仙去馀芳声，手泽犹存敢轻狎。

霜皮露叶几经年，崔嵬欲与云霄肩。维持本自荷真宰，典刑尚想司文权。

蓊葱色竞西山爽，奰屃势凭鳌极长。夜寒杓斗入掩映，昼永珍禽鸣下上。

孤高迥与尘滓隔，劲直不为寻尺枉。封植勤渠信有人，振屟岩廓接清响。

三槐当日期三公，至今名与旭日东。燕诒只为孙子计，何以为国收群龙。

六桧有堂昭斧钺，妨贤无乃羞儿童。广储榱桷作时用，此事自足馨无穷。

援琴一奏高山调，柏也为我呼天风。

作者简介：（1490—1566）明广东香山人，字才伯，号泰泉。正德十六年进士，选庶吉士，授编修。出为江西提学佥事，旋改督广西学校。弃官归养，久之起右春坊右谕德，擢侍读学士，掌南京翰林院事。与大学士夏言论河套事不合，寻罢归，日与诸生论道。学从程、朱为宗，学者称泰泉先生。所著《乐典》，自谓泄造化之秘。卒，赠礼部右侍郎，谥文裕。